कौमुदी ग्रन्थें दी रचना च भट्‌टोजि दीक्षित दा नांऽ खासा प्रसिद्ध ऐ। एह् सताह्‌रमीं सदी ईं.दे पैह्‌ले चरण च होए। इन्दी प्रसिद्ध पुस्तक “सिद्धान्त कोमुदी” ऐ इ’नें अपने इस कौमुदी ग्रन्थ च सूत्रें गी संज्ञा, संधि, सुबन्त, स्त्री प्रत्यय, कारक, समास, तद्धित, तिडन्त, कृदान्त आदि दे क्रम च रक्खेआ जिस कन्नै पाणिनी आसेआ दित्ते गेदे सूत्रें दा क्रम उल्टोई गेआ। इस करी दीक्षित गी अपने सूत्रें दी वृत्ति आपूं लिखनी पेई। फलसरूप इ’नें “प्रौढ़ मनोरमा” नांऽ कन्नै टीका लिखी। इस “सिद्धान्त कौमुदी” दा इन्ना प्रचार होआ जे लोक अष्टाध्यायी गी पढ़ना गै भुल्ली गे। फ्ही उन्नीमीं शताब्दी च स्वामी दयानंद ने ‘अष्टाध्यायी’ दे अध्ययन पर बल दित्ता ते उसदे अध्ययन दी परम्परा गी परतियै जीवत कीता; जेह्‌ड़ी गुरुकलें च ते संस्कृत विद्यापीठें च चला करदी ऐ।